SKRIFTLIG FORESPØRGSEL E-3227/02

af Sérgio Marques (PPE-DE) til Kommissionen

(14. november 2002)

Om: Gennemførelsen af bistandsprojekter med henblik på politisamarbejde i Den Sydafrikanske Republik

På det hårdtprøvede afrikanske kontinent og især det sydafrikanske subkontinent, fremstår det nye demokratiske Sydafrika, hvor der ikke findes menneskefjendske raceadskillelsessystemer, og som en afgørende faktor for stabilitet og udvikling, et vidnesbyrd om, at der findes en kurs som udgør et alternativ til elendighed, borgerkrig og diktatur, korruption og dårlig regeringsførelse.

Sydafrika befinder sig dog i en situation med meget alvorlige problemer, som EU og det internationale samfund ikke kan forholde sig passive overfor, og som både omfatter de kolossalt mange aidstilfælde, en foruroligende ledighed og økonomisk stagnation samt det meget bekymrende omfang af voldskriminalitet.

Kriminalitetens alarmerende omfang er ved at nå et tragisk omfang, ikke bare i selve den sydafrikanske befolkning, men også blandt de europæere, der har slået sig ned i Sydafrika.

Det er klart, at Sydafrika vil få meget store vanskeligheder ved at imødegå disse problemer uden støtte og solidaritet fra det internationale samfunds side, hvor Den Europæiske Union spiller en vigtig rolle, idet den sammen med sine medlemsstater tegner sig for 70 % af den internationale bistand til Sydafrika.

Det kan konstateres, at der som led i dette samarbejde gennemføres projekter, som har til formål at fremme og forbedre sikkerheden i Sydafrika (projekt for tilrettelæggelse og institutionel støtte til det sydafrikanske politi 18,5 mio. EUR; projekt for reform af retssystemet 25 mio. EUR; projekt for bistand til politiovervågning i Eastern Cape-provinsen 10,8 mio. EUR).

Kommissionen bedes derfor besvare nedenstående spørgsmål:

1. Hvor langt er man nået med gennemførelsen (praktisk og økonomisk) af de projekter, som er nævnt i det foregående afsnit, og hvilke positive ændringer forventes de at få for trygheden i Sydafrika?

2. Har Kommissionen til hensigt at styrke de nævnte projekter og udvide dem til også at omfatte andre dele af Sydafrika? Er der planer om at udforme og gennemføre nye projekter på området?

3. Har Kommissionen vedtaget nogen af de henstillinger, som Europa-Parlamentet vedtog i sin seneste beslutning om situationen i Sydafrika? I bekræftende fald, hvilke?

Svar afgivet på Kommissionens vegne af Poul Nielson

(23. december 2002)

1. For så vidt angår den tilsigtede virkning for sikkerheden og trygheden af de nævnte EF-udviklingsprogrammer er det vigtigste mål at forbedre leveringen af tjenesteydelser fra det sydafrikanske politi (i det følgende benævnt SAPS) og andre relevante dele af retsvæsenet til sårbare samfundsgrupper i Sydafrika. Desuden sigter programmerne mod at forbedre adgangen til retsvæsenet, forebygge forbrydelser samt udvikle og gennemføre politikker, der mere generelt har forbindelse med bekæmpelse af kriminalitet, f.eks. en national strategi mod voldtægt og udarbejdelse af politikker til støtte for skydevåbenfri områder.

Programmerne støtter også forbedringer af SAPS's efterforskningskapacitet ved at bistå udviklingen af en DNA-database over kriminelle, der vil gøre det muligt at forbinde mistænkte kriminelle med begåede forbrydelser gennem DNA-profilering. Dette vil også være til nytte i forbindelse med seksualforbrydelser som voldtægt og børnemisbrug.

>TABELPOSITION>

2. Kommissionen har i partnerskab med SAPS udarbejdet et nyt forslag til 25 mio. EUR (samfinansieret med det britiske ministerium for international udvikling), som vil fokusere på støtte til politibehandling af forbrydelser mod kvinder og børn i Eastern Cape-provinsen. Det er en mulighed at gentage dele af dette program i Kwa-Zulu Natal-provinsen, hvilket er forudset i landestrategidokumentet for 2003/05. Programmets styrke ligger i dets præventive karakter og dets stærke forbindelse til en mindskelse af volden i sydafrikanske hjem. Dette forventes at påvirke det fremtidige kriminalitetsniveau i landet gennem en behandling af spørgsmål i forbindelse med vold i hjemmet en af de grundlæggende årsager til social ustabilitet.

3. Som ovenfor nævnt og i overensstemmelse med Parlamentets henstillinger bekræfter Kommissionen, at den agter at fortsætte samarbejdet med den strafferetlige sektor som forudset i landestrategidokumentet for 2003/05, idet der vil blive lagt vægt på at forbedre leveringen af tjenesteydelser, forebyggelse af forbrydelser i relation til udsatte grupper, inddragelse af lokalsamfund og øget ansvarlighed i den strafferetlige sektor.